b'\n_START_ARTICLE_\nTsunami\n_START_PARAGRAPH_\nTsunami on hy\xc3\xb6kyaalto, joka saattaa synty\xc3\xa4 esimerkiksi syv\xc3\xa4n meren alueella sattuvasta maanj\xc3\xa4ristyksest\xc3\xa4, rajusta tulivuoren purkauksesta, maanvy\xc3\xb6rym\xc3\xa4st\xc3\xa4 tai asteroidin pudotessa mereen. Avoimella merell\xc3\xa4 tsunami kulkee 500\xe2\x80\x93900 kilometrin tuntivauhdilla. Aallon korkeus sen edetess\xc3\xa4 avomerell\xc3\xa4 on yleens\xc3\xa4 alle metrin. Aallon kohdatessa matalan rannikon se voi kuitenkin kohota l\xc3\xa4hes 50 metri\xc3\xa4 korkeaksi vesisein\xc3\xa4m\xc3\xa4ksi, kun suuri vesimassa ty\xc3\xb6ntyy maalle. _NEWLINE_Iso asteroidi tai massiivinen maanvy\xc3\xb6rym\xc3\xa4 voi l\xc3\xa4hett\xc3\xa4\xc3\xa4 matkaan satojen metrien korkuisen aallon, megatsunamin. Tsunamista k\xc3\xa4ytet\xc3\xa4\xc3\xa4n my\xc3\xb6s muita nimityksi\xc3\xa4 maantieteellisest\xc3\xa4 paikastaan riippuen. Sana tsunami tulee japanin kielest\xc3\xa4 (\xe6\xb4\xa5\xe6\xb3\xa2 tsunami, hy\xc3\xb6kyaalto), sanoista tsu \xe2\x80\x99satama\xe2\x80\x99 ja nami \xe2\x80\x99aalto\xe2\x80\x99 \xe2\x80\x93 siis sananmukaisesti \xe2\x80\x9dsatama-aalto\xe2\x80\x9d.\n_START_SECTION_\nSynty\n_START_PARAGRAPH_\nTsunami muodostuu, kun vedess\xc3\xa4 oleva meripatsas menee ep\xc3\xa4tasapainoon. Yleisimmin tsunameja syntyy mannerlaattojen ality\xc3\xb6nt\xc3\xb6vy\xc3\xb6hykkeill\xc3\xa4. N\xc3\xa4ill\xc3\xa4 alueilla merellinen laatta painuu joko toisen merellisen laatan tai mantereisen laatan alle. Laattojen reunalla tapahtuva maanj\xc3\xa4ristys saattaa nostaa \xc3\xa4killisesti toisen laatan reunaa, jolloin se nostaa samalla yl\xc3\xa4puolella olevaa vesimassaa. T\xc3\xa4st\xc3\xa4 seurannut ep\xc3\xa4vakaa tila pyrkii tasoittumaan ja aiheuttaa aallon liikkeelle l\xc3\xa4hd\xc3\xb6n. Maanj\xc3\xa4ristyksen magnitudista ei suoraan pysty p\xc3\xa4\xc3\xa4ttelem\xc3\xa4\xc3\xa4n syntyv\xc3\xa4n tsunamin suuruutta, sill\xc3\xa4 siihen vaikuttavat my\xc3\xb6s muut tekij\xc3\xa4t. Jo kreikkalainen historioitsija Thukydides (n. 460\xe2\x80\x93395 eaa.) yhdisti tsunamit maanj\xc3\xa4ristyksiin. _NEWLINE_Tsunami voi synty\xc3\xa4 my\xc3\xb6s vedenalaisen maanvy\xc3\xb6rym\xc3\xa4st\xc3\xa4 ja tulivuoren purkautumisesta. Maanvy\xc3\xb6rym\xc3\xa4kin aiheuttaa vesimassaan ep\xc3\xa4vakaan tilan, joka pyrkii tasoittumaan. Maanj\xc3\xa4ristys voi vaikuttaa tsunamin syntymiseen my\xc3\xb6s ep\xc3\xa4suorasti, sill\xc3\xa4 j\xc3\xa4ristys voi aiheuttaa maanvy\xc3\xb6rym\xc3\xa4n. Tulivuori voi vaikuttaa tsunamin syntymiseen kolmella tavalla. Purkauksessa syntyneen materiaalin sy\xc3\xb6ksyminen veteen, tulivuoren romahtaminen tai tarpeeksi suuri vedenalainen purkaus voivat kaikki synnytt\xc3\xa4\xc3\xa4 tsunamin.\n_START_SECTION_\nVaroitusj\xc3\xa4rjestelm\xc3\xa4\n_START_PARAGRAPH_\nTyynellemerelle perustettiin tsunamivaroituskeskus jo vuonna 1949. Havaijille perustettu Tyynenmeren tsunamivaroituskeskus sai alkunsa muutamaa vuotta aiemmin, kun Aleuttien maanj\xc3\xa4ristys oli aiheuttanut tsunamin, joka oli tappanut 159 ihmist\xc3\xa4 Havaijilla. Varoituskeskus antaa varoituksia l\xc3\xa4hes kaikille Tyynenmeren alueille, mutta Alaskalla ja Yhdysvaltain l\xc3\xa4nsirannikolla on oma vuonna 1967 perustettu varoituskeskuksensa. Unescon koordinoimana my\xc3\xb6s Intian valtamerelle saatiin varoitusj\xc3\xa4rjestelm\xc3\xa4 vuonna 2006, pari vuotta tapaninp\xc3\xa4iv\xc3\xa4n maanj\xc3\xa4ristyksen aiheuttaman tsunamin j\xc3\xa4lkeen._NEWLINE_Varoitusj\xc3\xa4rjestelm\xc3\xa4t pystyv\xc3\xa4t melko tarkasti ennustamaan tsunamin saapumisajan, mutta niiden koon arvioiminen on huomattavasti vaikeampaa. J\xc3\xa4rjestelm\xc3\xa4\xc3\xa4n kuuluu kattava seismisten asemien ja merenpinnan tasonvaihtelua mittaava verkko. Lis\xc3\xa4ksi alueella merenpohjan painetta mittaavia laitteita. Ne mittaavat yl\xc3\xa4puolella olevan vesimassan pitk\xc3\xa4aikaisia paineen nousuja._NEWLINE_Mallintamisen avulla pyrit\xc3\xa4\xc3\xa4n m\xc3\xa4\xc3\xa4rittelem\xc3\xa4\xc3\xa4n tsunamin etenemissuunta, nopeus ja energia. Rantojen maastomallien avulla pyrit\xc3\xa4\xc3\xa4n ennustamaan puolestaan se, ett\xc3\xa4 kuinka pitk\xc3\xa4lle aallot iskev\xc3\xa4t sis\xc3\xa4maahan.'